PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2007/ZK/3/1/041	Bratislava: 19. júna 2007 

	Protimonopolný úrad Slovenskej republiky, odbor koncentrácií v správnom konaní číslo 0041/OK/2007 začatom dňa 25. 5. 2007 na základe oznámenia koncentrácie podnikateľom Asseco Slovakia, a. s. so sídlom Trenčianska 56/A, 821 09 Bratislava, IČO: 35 760 419, zastúpeným JUDr. Antonom Staněkom, advokátom so sídlom ul. Gunduličova 3, 811 05 Bratislava, vo veci koncentrácie podnikateľov Asseco Slovakia, a. s. so sídlom Trenčianska 56/A, 821 09 Bratislava, IČO: 35 760 419 a LCS International, a. s. so sídlom Zelený pruh 1560/99, Praha 4, Česká republika, IČO: 649 49 541

rozhodol

podľa § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  konanie vo veci koncentrácie podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcej v získaní priamej výlučnej kontroly podnikateľa Asseco Slovakia, a. s. so sídlom Trenčianska 56/A, 821 09 Bratislava, IČO: 35 760 419 nad podnikom podnikateľa LCS International, a. s. so sídlom Zelený pruh 1560/99, Praha 4, Česká republika, IČO: 649 49 541, ktorá vznikla na základe Zmluvy o prevode cenných papierov, uzatvorenej medzi Akcionármi a Asseco Slovakia, a. s. a LCS International, a. s. dňa 4. 5. 2007  z a s t a v u j e, pretože dôvod na konanie nebol daný.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 25. 5. 2007 doručené listom za evidovaným pod číslom 2004/2007 oznámenie koncentrácie, v ktorom podnikateľ Asseco Slovakia, a. s. so sídlom Trenčianska 56/A, 821 09 Bratislava, IČO: 35 760 419 (ďalej len „Asseco Slovakia, a. s.“), zastúpený JUDr. Antonom Staněkom, advokátom so sídlom ul. Gunduličova 3, 811 05 Bratislava (ďalej len „právny zástupca“) oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním priamej výlučnej kontroly podnikateľa Asseco Slovakia, a. s. nad podnikom podnikateľa LCS International, a. s. so sídlom Zelený pruh 1560/99, Praha 4, Česká republika, IČO: 649 49 541 (ďalej len „LCS International, a. s.“) na základe Zmluvy o prevode cenných papierov zo dňa 4. 5. 2007, uzatvorenej medzi akcionármi spoločnosti LCS International, a. s. Ing. Jánom Bobovským, bytom Slezská 96, 130 00 Praha 3, Ing. Ctiradom Richterom, bytom Slezská 96, 130 00 Praha 3, Ing. Jiřím Šachom, bytom Na Hroude 1955/51, 100 00 Praha 10, Ing. Pavlom Pospíšilom, bytom Postupická 1, 141 00 Praha 4 (ďalej len „Akcionári“), ako predávajúcimi, Asseco Slovakia, a. s. ako nadobúdateľom a LCS International, a. s. (ďalej len „Zmluva“).

	Na základe predmetného oznámenia začalo dňa 25. 5. 2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov Asseco Slovakia, a. s. a LCS International, a. s., o čom úrad listom č. 2053/PMÚ SR/2007 zo dňa 30. 5. 2007 prostredníctvom právneho zástupcu informoval jej oznamovateľa. 
Nakoľko úrad po preštudovaní doručeného oznámenia zistil, že oznámenie koncentrácie obsahuje všetky podklady podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), potrebné pre posúdenie, či oznámená koncentrácie podlieha resp. nepodlieha kontrole úradu, vyššie uvedeným listom zo dňa 30. 5. 2007 oznamovateľovi koncentrácie súčasne oznámil, že začala podľa § 11 zákona plynúť lehota 60 pracovných dní na vydanie rozhodnutia o koncentrácii.

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 
Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

▪ Spoločnosť Asseco Slovakia, a. s.

	zapísaná v Obchodnom registri Okresného súdu Bratislava I, Oddiel: Sa, Vložka číslo: 2024/B, bola založená zakladateľskou zmluvou vo forme notárskej zápisnice N 617/98, Nz 611/98 zo dňa 16. 12. 1998 o založení spoločnosti podľa príslušných ustanovení zákona č. 513/1991 Zb. Obchodný zákonník a vznikla dňa 12. 2. 1999.

	Predmetom činnosti spoločnosti Asseco Slovakia, a. s. podľa výpisu z obchodného registra je poradenská a konzultačná činnosť v oblasti programového a technického zabezpečenia a výpočtovej a organizačnej techniky, poskytovanie software/predaj hotových programov na základe zmluvy s autormi, prieskum trhu v oblasti informačných systémov, nákup a predaj výpočtovej techniky, administratívne práce, reklamná a propagačná činnosť, sprostredkovateľská činnosť, automatizované spracovanie údajov, organizovanie a vykonávanie školení z oblasti výpočtovej techniky, zabezpečovanie systémovej údržby software s výnimkou zásahu do vyhradených technických zariadení, prenájom výpočtovej techniky, návrh a optimalizácia informačných technológií, ich vývoj a realizácia, zabezpečovanie prevádzky informačného systému a kompletizácia počítačových sietí a hardware s výnimkou zásahu do vyhradených technických zariadení, kompletizácia výpočtovej techniky, inštalácia výpočtovej techniky, počítačových a dátových sietí v rozsahu bezpečného napätia, inštalácia a konfigurácia operačných systémov, programov a ich servis, správa počítačových sietí a hardware okrem zásahov do vyhradených technických zariadení, navrhovanie počítačových a dátových sietí a informačných systémov, management v oblasti informačných systémov a informačnej techniky, montáž, opravy a údržba kancelárskej a výpočtovej techniky v rozsahu bezpečného napätia.
	Reálne spoločnosť podniká v oblasti systémovej integrácie a dodávok softvérových produktov, riešení, technológií a služieb pre finančné inštitúcie, štátny sektor a komerčné spoločnosti. Portfólio spoločnosti tvoria bankové a poistné informačné systémy, systémy pre platobné karty, DWH (datawarehouse) a MIS (manažérsky informačný systém), e-commerce (softvérové vybavenie pre elektronický obchod), call centrá (softvérové vybavenie pre call centrá), credit scoring (softvér pre hodnotenie zákazníkov) a riešenia šité na mieru.

Na základe uvedených skutočností úrad dospel k záveru, že spoločnosť Asseco Slovakia, a. s. je podnikateľom podľa § 3 ods. 2 zákona a tento sa na ňu podľa § 2 ods. 1 písm. a) zákona vzťahuje. 

▪Spoločnosť LCS International, a. s.

	je zapísaná v Obchodnom registri vedenom Mestským súdom v Prahe, oddiel B, vložka 3771. Bola založená ako akciová spoločnosť podľa v čase jej založenia platných právnych predpisov Českej republiky zakladateľskou zmluvou zo dňa 21. 12. 1995.
	Predmetom činnosti spoločnosti podľa výpisu z obchodného registra je kúpa tovaru za účelom jeho ďalšieho predaja a predaj s výnimkou tovaru vylúčeného zákonom č. 455/1991 Sb. a jej príloh, činnosť organizačných a ekonomických poradcov, poskytovanie software, organizačná činnosť v oblasti vzdelávacích kurzov, administratívne práce, sprostredkovateľská činnosť v oblasti obchodu a služieb, činnosť účtovných poradcov, vedenie účtovníctva, výroba, inštalácia a opravy elektronických zariadení.
	Spoločnosť LCS International, a. s. sa špecializuje na vývoj a dodávky ekonomických informačných systémov podniku a poskytovanie komplexných služieb v oblasti informačných technológií. Ide predovšetkým o vývoj, implementáciu a systémovú integráciu komplexných ERP systémov pre stredne veľké a malé spoločnosti. Ide o manažérske informačné systémy, ktoré integrujú a automatizujú veľké množstvo procesov súvisiacich s produkčnými činnosťami podniku ako výroba, logistika, distribúcia, správa majetku, predaj, fakturácia a účtovníctvo.

Vychádzajúc z uvedeného úrad dospel k záveru, že spoločnosť LCS International, a. s. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

	Ako už bolo uvedené vyššie, dňa 4. 5. 2007 bola uzatvorená Zmluva, na základe ktorej spoločnosť Asseco Slovakia, a. s. nadobudne akcie emitované spoločnosťou LCS International, a. s., predstavujúce v súhrne 55,03 % na základnom imaní a hlasovacích právach spoločnosti. 
	Z „Návrhu zmien stanov LCS International, a. s. v podobe nového úplného znenia“ (ďalej len „Zmeny stanov“), ktoré sú prílohou č. 4 Zmluvy, úrad zistil nasledujúce skutočnosti:

- Podľa článku 14 Zmeny stanov do výlučnej pôsobnosti valného zhromaždenia okrem iného patrí podľa bodu a) rozhodovanie o zmene stanov, ak nejde o zmenu v dôsledku zvýšenia základného kapitálu predstavenstvom podľa ustanovenia § 210 obchodného zákonníka alebo o zmenu, ku ktorej došlo na základe iných právnych skutočností a podľa bodu d) voľba a odvolanie členov dozornej rady s výnimkou členov dozornej rady volených a odvolávaných podľa § 200 obchodného zákonníka.

- Podľa článku 23 Zmeny stanov bod 1. valné zhromaždenie je uznášaniaschopné v prípade, že sú prítomní akcionári vlastniaci akcie predstavujúce minimálne 50 % základného kapitálu; podľa bodu 2. počet hlasov akcionára sa riadi menovitou hodnotou jeho akcií. Každá akcia menovitej hodnoty 50,- Kč predstavuje jeden hlas a podľa bodu 4. valné zhromaždenie rozhoduje o všetkých otázkach 2/3 (dvojtretinovou) väčšinou hlasov prítomných akcionárov, okrem prípadov, v ktorých všeobecne záväzné právne predpisy alebo stanovy vyžadujú iný počet hlasov akcionárov.

- Podľa článku 30 Zmeny stanov medzi kompetencie dozornej rady okrem iného patrí podľa bodu c) schvaľovanie ročných finančných rozpočtov spoločnosti a viacročných podnikateľských plánov spoločnosti a podľa bodu h) voľba a odvolanie členov predstavenstva.

- Podľa bodu 2 článku 31 Zmeny stanov dve tretiny členov dozornej rady volí a odvoláva valné zhromaždenie a jednu tretinu zamestnanci spoločnosti a podľa bodu 3. dozorná rada má šesť členov, pričom členov dozornej rady volené valným zhromaždením volí valné zhromaždenie nadpolovičnou väčšinou hlasov prítomných akcionárov.

- Podľa bodu 6. článku 32 Zmeny stanov  pokiaľ zákon neurčuje inak, dozorná rada prijíma uznesenie nadpolovičnou väčšinou hlasov svojich členov. V prípade rovnosti hlasov platí, že rozhodujúci hlas má predseda dozornej rady.

- Podľa bodu 3. článku 33 Zmeny stanov, okrem právomocí vyhradených pre dozornú radu v obchodnom zákonníku, článku 30 stanov má dozorná rada aj ďalšie kompetencie ako napr.: podľa písm. a) udeľovanie súhlasu s udelením prokúry predstavenstvom spoločnosti, podľa písm. b) súhlas s čerpaním pôžičiek a úverov spoločnosťou, ktorých hodnota presahuje 1.000.000,- Kč v jednej transakcii alebo v celej sérii spojených transakcií, podľa bodu c) súhlas s predajom, nákupom alebo prenájmom nehnuteľnosti spoločnosťou, vrátane spoluvlastníckych podielov na nehnuteľnostiach bez ohľadu na hodnotu nadobúdaného alebo prevádzaného práva k nehnuteľnosti, ktoré neboli zohľadnené vo finančnom rozpočte spoločnosti, podľa bodu d) udeľovanie súhlasu s vynaložením nákladov, vrátane investičných nákladov spoločnosti v hodnote nad 10.000.000,- Kč v jednej transakcii alebo v sérii spojených transakcií, prípadne zodpovedajúcu hodnotu tejto čiastky v iných menách, ktoré neboli zohľadnené vo finančnom rozpočte spoločnosti, ako aj ďalšie kompetencie.

	Keďže ani jeden z akcionárov, vlastniacich zvyšných 44,97 % akcií spoločnosti LCS International, a. s. pri hlasovaní o strategických rozhodnutiach spoločnosti nemá právo veta, úrad dospel k záveru, že na základe uzatvorenia Zmluvy podnikateľ Asseco Slovakia, a. s. získa výlučnú kontrolu nad podnikom podnikateľa LCS International, a. s., t. j. možnosť vykonávať rozhodujúci vplyv na zloženie, hlasovanie alebo rozhodovanie orgánov, a teda uzatvorením Zmluvy došlo k naplneniu skutkovej podstaty koncentrácie podľa § 9 ods. 1 písm. b) v spojení s § 9 ods. 4 písm. b) zákona.

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ Asseco Slovakia, a. s. Účastníkmi posudzovanej koncentrácie sú podnikatelia Asseco Slovakia, a. s., ako podnikateľ, ktorý získa kontrolu nad podnikom podnikateľa LCS International, a. s., ako aj podnikateľ LCS International, a. s., nad ktorým je kontrola získavaná.

Koncentrácia podliehajúca kontrole úradu

V ďalšom kroku sa úrad zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Z podkladov predložených účastníkom konania úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie síce prevyšoval zákonom stanovenú hranicu 1 200 000 000 Sk avšak celkový obrat v Slovenskej republike v tomto období vyšší ako 360 000 000 Sk dosiahol iba účastník koncentrácie Asseco Slovakia, a. s. 
	Ďalej úrad zistil, že celosvetový celkový obrat účastníka koncentrácie Asseco Slovakia, a. s. v sledovanom období síce presiahol zákonom stanovenú hranicu 1 200 000 000 Sk, avšak výška celkového obratu dosiahnutého druhým účastníkom koncentrácie LCS International, a. s. v Slovenskej republike bola značne nižšia ako zákonom stanovených 500 000 000 Sk.

	 Nakoľko účastník konania údaje o obratoch účastníkov koncentrácie označil ako predmet obchodného tajomstva, úrad tieto údaje v rozhodnutí neuvádza. Konkrétne údaje o výške obratov účastníkov koncentrácie sú obsahom spisového materiálu. 

	Na základe zistených skutočností úrad dospel k záveru, že predmetná koncentrácia nepodlieha kontrole úradu podľa § 10 ods. 1 písm. a) a b) zákona.

Záver

Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol.

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie nie je preskúmateľné súdom. 

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Anton Staněk
advokát
ul. Gunduličova 3
811 05 Bratislava